Rozhodnutie Komisie
z 19. decembra 2003,
ktorým sa členským štátom umožňuje predĺžiť dočasné povolenia udelené pre nové účinné látky thiakloprid, thiametoxam, chinoxyfén, flazasulfurón, jadrový polyedrický vírus mory Spodoptera exigua, spinosad, Gliocladium catenulatum, Pseudomonas chlororaphis a indoxakarb
[oznámené pod číslom dokumentu C(2003) 4851]
(Text s významom pre EHP)
(2003/896/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 2003 o uvádzaní prípravkov na ochranu rastlín na trh [1], naposledy zmenenú a doplnenú smernicou Komisie 2002/84/ES [2], a najmä na jej článok 8 ods. 1 štvrtý pododsek,
keďže:
(1) V súlade s článkom 6 ods. 2 smernice 91/414/EHS obdržalo Spojené kráľovstvo v septembri 1998 od spoločnosti Bayer AG (teraz Bayer CropScience) žiadosť o zaradenie účinnej látky thiaklopridu do prílohy I k smernici 91/414/EHS. Rozhodnutím Komisie 2000/181/ES [3] bolo potvrdené, že predložená dokumentácia je úplná a v zásade vyhovuje požiadavkám na údaje a informácie stanoveným v prílohe II a prílohe III k smernici.
(2) Španielske úrady dostali v marci 1999 od spoločnosti Novartis Crop Protection AG (teraz Bayer CropScience) podobnú žiadosť týkajúcu sa thiametoxamu. Táto dokumentácia bola rozhodnutím Komisie 2000/181/ES vyhlásená za úplnú.
(3) Úrady Spojeného kráľovstva dostali v auguste 1995 od spoločnosti Dow Elanco Europe (teraz Dow AgroSciences) podobnú žiadosť týkajúcu sa chinoxyfénu. Táto dokumentácia bola rozhodnutím Komisie 96/457/ES [4] vyhlásená za úplnú.
(4) Španielske úrady dostali v decembri 1996 od spoločnosti ISK Biosciences Europe SA podobnú žiadosť týkajúcu sa flazasulfurónu. Táto dokumentácia bola rozhodnutím Komisie 97/865/ES [5] vyhlásená za úplnú.
(5) Holandské úrady dostali v júli 1996 od spoločnosti Biosys podobnú žiadosť týkajúcu sa jadrového polyedrického vírusu mory Spodoptera exigua. Táto dokumentácia bola rozhodnutím 97/865/ES vyhlásená za úplnú.
(6) Holandské úrady dostali v júli 1999 od spoločnosti Dow AgroSciences podobnú žiadosť týkajúcu sa spinosadu. Táto dokumentácia bola rozhodnutím Komisie 2000/210/ES [6] vyhlásená za úplnú.
(7) Fínske úrady dostali v máji 1998 od spoločnosti Kemira Agro Oy podobnú žiadosť týkajúcu sa Gliocladium catenulatum. Táto dokumentácia bola rozhodnutím Komisie 1999/392/ES [7] vyhlásená za úplnú.
(8) Švédske úrady dostali v decembri 1994 od spoločnosti Bio Agri AB podobnú žiadosť týkajúcu sa Pseudomonas chlororaphis. Táto dokumentácia bola rozhodnutím Komisie 97/248/ES [8] vyhlásená za úplnú.
(9) Holandské úrady dostali v októbri 1997 od spoločnosti Du Pont de Nemours France SA podobnú žiadosť týkajúcu sa indoxakarbu. Táto dokumentácia bola rozhodnutím Komisie 98/398/ES [9] vyhlásená za úplnú.
(10) Potvrdenie úplnosti dokumentácií bolo nevyhnutné, aby sa mohli podrobne preskúmať a aby členské štáty mali dovolené udeliť až na dobu troch rokov dočasné povolenia prípravkov na ochranu rastlín obsahujúcich dotknuté účinné látky pri dodržaní podmienok stanovených v článku 8 ods. 1 smernice 91/414/EHS, a najmä podmienok týkajúcich sa podrobného hodnotenia účinnej látky a prípravku na ochranu rastlín s ohľadom na požiadavky stanovené v uvedenej smernici.
(11) Účinky týchto piatich účinných látok na ľudské zdravie a na životné prostredie boli posúdené v súlade s ustanoveniami článku 6 ods. 2 a 4 smernice pre použitia navrhované príslušnými žiadateľmi. Spravodajské členské štáty predložili Komisii návrhy hodnotiacich správ 29. novembra 2000 (thiakloprid), 20. januára 2002 (thiametoxam), 11. októbra 1996 (chinoxyfén), 1. augusta 1999 (flazasulfurón), 19. novembra 1999 (jadrový polyedrický vírus mory Spodoptera exigua), 1. februára 2001 (spinosad), 16. mája 2001 (Gliocladium catenulatum), 7. apríla 1998 (Pseudomonas chlororaphis) a 7. februára 2000 (indoxakarb).
(12) Dosiaľ prebieha skúmanie dokumentácií po predložení návrhov hodnotiacich správ jednotlivými spravodajskými členskými štátmi a hodnotenie dokumentácií nebude možné dokončiť v časovom rámci predpokladanom smernicou 91/414/EHS.
(13) Vzhľadom na to, že sa pri hodnotení doteraz nezistil žiadny dôvod na bezprostredné obavy, členské štáty by mali v súlade s článkom 8 smernice 91/414/EHS dostať možnosť predĺžiť dočasné povolenia udelené pre prípravky na ochranu rastlín obsahujúce príslušné účinné látky na dobu 24 mesiacov, aby tak mohlo pokračovať skúmanie dokumentácií. Očakáva sa, že hodnotenie a proces rozhodovania s ohľadom na rozhodnutie o možnom zaradení každej z dotyčných účinných látok do prílohy I sa dokončí do 24 mesiacov.
(14) Opatrenia uvedené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty môžu predĺžiť dočasné povolenia pre prípravky na ochranu rastlín obsahujúce thiakloprid, thiametoxam, chinoxyfén, flazasulfurón, jadrový polyedrický vírus mory Spodoptera exigua, spinosad, Gliocladium catenulatum, Pseudomonas chlororaphis alebo indoxakarb na obdobie nepresahujúce 24 mesiacov odo dňa prijatia tohto rozhodnutia.
Článok 2
Toto rozhodnutie je adresované členským štátom.
V Bruseli 19. decembra 2003